สินทรัพย์เสี่ยงโลกป่วน
ราคาสินทรัพย์เสี่ยงปั่นป่วนทั่วโลก ตื่นทิ้งราคาดิ่งลงเหว หุ้นไทยหนีไม่พ้นดำดิ่ง 23 จุด ต่างชาติถล่ม 3,478 ล้าน คาดดัชนี 1,000 จุด รับแรงขายอยู่
10 ส.ค. 2554

ราคาสินทรัพย์เสี่ยงปั่นป่วนทั่วโลก ตื่นทิ้งราคาดิ่งลงเหว หุ้นไทยหนีไม่พ้นดำดิ่ง 23 จุด ต่างชาติถล่ม 3,478 ล้าน คาดดัชนี 1,000 จุด รับแรงขายอยู่
นักลงทุนในตลาดต่างประเทศตื่นตระหนกเทขายหุ้นประเภทโภคภัณฑ์ออกมาอย่างหนักหลังจากราคาน้ำมัน ทองคำและโลหะเงินดิ่งลงรุนแรง ส่งผลกระทบต่อตลาดหุ้นเอเชียถ้วนหน้า แต่ตลาดหุ้นไทยทรุดลงแรงที่สุด 2.14% หรือลดลง 23.02 จุด ดัชนีปิดที่ระดับ 1,050.85 จุด ด้วยมูลค่าการซื้อขายหนาแน่น 49,835 ล้านบาท เพราะมีน้ำหนักหุ้นกลุ่มพลังงานประมาณ 1 ใน 3 ของตลาด
ขณะที่นักลงทุนต่างชาติยังขายไม่หยุดถึง 3,479 ล้านบาท จากวันก่อนที่เริ่มระบายของจำนวน 2,660 ล้านบาท 




นายกอบศักดิ์ ภูตระกูลผู้ช่วยกรรมการผู้จัดการ ธนาคารกรุงเทพ กล่าวว่า สาเหตุที่ราคาหุ้นลดลงเนื่องจากราคาสินค้าโภคภัณฑ์ที่ปรับตัวลดลง ซึ่งมีจุดเริ่มต้นจากราคาโลหะเงินลดลง 24-25% ในช่วง 1 สัปดาห์ที่ผ่านมา ทำให้มีการเพิ่มเงินประกันสำหรับการลงทุนในสัญญาซื้อขายโลหะเงินล่วงหน้า (ซิลเวอร์ฟิวเจอร์ส) ตลาดอนุพันธ์ในอเมริกาเพิ่มขึ้นถึง 4 ครั้ง ซึ่งสร้างความกังวลใจให้เกิดแรงขายในสินค้าโภคภัณฑ์อื่นๆ ตามมา 
นอกจากนี้ ธนาคารกลางยุโรปมีมติคงอัตราดอกเบี้ย ทำให้ค่าเงินยูโรอ่อนค่า และค่าเงินสหรัฐแข็งค่าผิดจากที่คาด ทำให้ราคาสินค้าอ้างอิงในสกุลเหรียญสหรัฐอ่อนค่าตาม รวมถึงดัชนีโภคภัณฑ์ในรูปเงินเหรียญสหรัฐอ่อนตัวอีกรอบ 
“ตลาดหุ้นมีความเชื่อมโยงกับตลาดโภคภัณฑ์ชัดเจน และที่ผ่านมาดัชนีหุ้นไทยขึ้นมาสูงมาก และสภาพคล่องเริ่มไหลกลับไปลงทุนในพันธบัตรรัฐบาลสหรัฐ แต่โดยภาพรวมตลาดหุ้นเอเชียยังน่าสนใจ” นาย กอบศักดิ์ กล่าว
นายไพบูลย์ นลินทรางกูร ประธานเจ้าหน้าที่บริหาร บล.ทิสโก้ กล่าวว่า การปรับฐานครั้งนี้จะเกิดขึ้นในช่วงสั้นๆ และยังมองว่าสิ้นปีดัชนีน่าจะอยู่ในระดับ 1,180-1.200 จุดได้
นายสาห์รัช ชัฏสุวรรณ ผู้อำนวยการฝ่ายจัดการลงทุน บริษัทหลักทรัพย์จัดการกองทุน (บลจ.) ทิสโก้ กล่าวว่า ดัชนีหุ้นคงจะไหลลงไปสู่ประมาณ 1,000 จุด บวกลบเล็กน้อยจะไม่ลดลงไปกว่านั้น เพราะจะมีแรงซื้อเข้ามา เนื่องจากเศรษฐกิจไทยยังอยู่ในช่วงขาขึ้น แต่นักลงทุนจะต้องติดตามข้อมูลอย่างใกล้ชิด และคาดว่าราคาน้ำมันจะเคลื่อนไหวอยู่ที่ 90100 เหรียญสหรัฐต่อบาร์เรล
ด้านราคาหุ้นไทยออยล์ (TOP) ร่วงลงแรง 5.21% ปิดที่ 77.25 บาท หลังบริษัทปฏิเสธข่าวเรื่องการตั้งที่ปรึกษาการเงินศึกษาการเข้าซื้อเอสโซ่
สำหรับบริษัท ไทยคม (THCOM) ผันผวนจากราคาขึ้นไปถึง 7.40 บาท ก่อนปิดที่ 7.20 บาท ลดลง 0.05 บาท แม้บริษัทแจ้งข่าวดีเรื่องการลงนามในสัญญาให้บริการไอพีสตาร์ที่ประเทศออสเตรเลียเป็นเวลา 5 ปี มูลค่าประมาณ 100 ล้านเหรียญออสเตรเลียก็ตาม